Ude på det Sydvestsjællandske Bondeplateau hvor jeg kommer fra, var alle ordentlige bønder med i Hjemmeværnet.

Ud over relativ nem adgang til "blålyn" ved nytårstid, våbenskabe der indeholdt maskinpistoler sammen med jagtrifler og -geværer og en ekstra tjans med dyrene når de var på den årlige øvelse, var det ikke noget vi lagde ret meget mærke til.

Som regel blev de på øvelsen sat til at bevogte Stigsnæsværket og Gulfs raffinaderi ude på Stigsnæs, mens såkaldte "specialstyrker" skulle prøve at kravle ind og sabotere samme.

Et år lykkedes det dem at fange en vesttysk frømand, han havde ligget så lang tid i sneen at han blev forkølet og kom til at nyse. Det hørte vi en del bragetale om i de følgende år.

Så var der var selvfølgelig dengang vi experimenterede med at høste frosne porrer med slagboremaskine og blålyn.

Og dengang konen blev muggen på bonden over at finde bagagerummet fyldt med ammunition fordi han havde glemt at læsse det af.

Men derudover var mest sådan en slags årlig "Ironman for Venstrebønder".

Nu er der folk der rumler med tanken om at vi skal have et "CyberHjemmeVærn":

"Tanken kunne være at skabe en kommandostruktur med frivillige, der stiller deres ekspertviden til rådighed i tilfælde af et cyberangreb eller deres kapaciteter såsom servere til rådighed for forsvaret. Noget lignende er gjort i Estland, som i 2007 blev udsat for et massivt hackerangreb og tre år senere skabte Küberkaitseliit (KKL) en cyberenhed under det estiske hjemmeværn. Skal Danmark gå samme vej, så danske cyberkapaciteter kan samles og koordineres i tilfælde af et angreb?"

Der er indkaldt til (gratis) IDA-IT debat-møde om emnet d. 18 juni 16:00-18:00

…Der er stadig enkelte ledige pladser.

phk